Kirchheimbolanden

Kirchheimbolanden (8.400 habitantes) es un urbe german in Rhenania-Palatinato. Illo es le centro administrative, economic e cultural del  Palatinato de Nord e in le historia un del urbes le plus remarcabile in iste region. Su vetere muro con turrettas e portas del urbe es pictoresc, le gratiose agulia del ecclesia, le belle locos numerose e le calme locos remote projecta le imagine de un parve citate typicamente german, in que le locos residential circumferite harmonisa elegantemente con le vetere centro del urbe.
Accessibilitate
Kirchheimbolanden ha le avantage de esser accessibile facilemente: On pote arrivar per le autostrata A63 e anque per le vetere autostrata B40 que habeva redesignate recentemente le L401. Naturalmente il ha anque un connexion de ferrovias, reconjungite novemente al citate vicin, Alzey.
Historia
In le anno 774 le urbe es mentionate officialmente pro le prime vice, quando illo esseva solmente un village simplemente cognoscite como "Kirchheim" e quando - insimul con Frankfurt - illo esseva alludite in le Codex de Lorsch. Comocunque il habeva colonias in le region longe tempore antea, como provate per le discoperta de residuos celtic e roman.

In le anno 1368, quando Kirchheim ancora esseva un village, le imperator Carolo IV cedeva le derectos urban. In iste momento "Kirchheim vicin a Bolanden" deveniva "Kirchheimbolanden", hodie teneremente appellate "Kibo". Le concession de isto derectos duceva al fortification del citate per un muro defensive. Un parte de isto supervive al presente e esseva restaurate recentemente. Altere vestigios del passato, le parapetto, le allée, le turrettas e portas, constitue un del characteristicas le plus pictoresc de Kirchheimbolanden presente.
Edificios baroc
In le anno 1393 le urbe cadeva al princes de Nassau-Saarbrücken, plus tarde Nassau-Weilburg, qui regeva super le urbe durante 400 annos. In le anno 1741 prince Carolo Augusto de Nassau-Weilburg faceva Kirchheimbolanden su residentia del estate, dum retenente su capital administrative in Weilburg in Hessen. Postea in le anno 1769 su filio Carolo Christian decideva establir su residentia principal hic. A causa de iste duo princes Kirchheimbolanden possede su character baroc. Multe edificios baroc e classic habeva supervivite usque al presente, includente le si-appellate "Casa del Cavallero" recordante se a illo a que es ancora referite como periodo del "Kleine Residenz" (parve residentia).

Como consequentia del devastation infligite durante le revolution francese e un foco disastrose que ragiava in 1871, toto que remane del palatio del princessa es le ala del est, modificate substantialmente, que hodie forma un parte de un asylo moderne pro vetules. Le bellemente placiate parco del palatio ancora contine multe arbores rar e magnific.
Mozart
Le edificio, que ha preservate le character de iste tempore in un maniera multo fidel, es St. Paul's, le ancian ecclesia del corte. In le anno 1778 Mozart sonava le magnific organo baroc de illo durante su visita al Corte de princessa Carolina, le sposa de Carolo Christian. A causa de isto es ancora popularmente referite al organo St. Paul's  como "le organo Mozart".

Le ultime prince, Friedrich Wilhelm, qui succedeva su patre in le anno 1788, debeva fugir, quando le truppas francese invadeva le citate in le anno 1793. Pro le plus grande parte del sequente vinti annos tote le region esseva occupate per le franceses, qui lo cognosceva como "Départment du Mont Tonnerre" (Monte Tonitro que es un traduction de "Donnersberg", le nomine del montania que domina le region, le plus alte in le palatinato, le picco ha 687 metros super le mar).
Conferentia International
Kirchheimbolanden esseva in 2009 sede del conferentia international del Union Mundial pro Interlingua.
Urbe de hodie
Le urbe de hodie provide moderne facilitates public como scholas de tote nivellos educative, un hospital, duo asylos pro vetules, duo piscinas (un al interior e un al exterior) e quatro grande parcamentos pro autos. Finalmente pro administrar toto, le communitate ha un domo municipal recentemente construite e anque un nove edificio de officios del districto municipal.

Le charme e attraction de Kirchheimbolanden, comocunque, non solmente deriva de su passato historic. Gratias a su vicinitate a Donnersberg (Monte Tonitro) e a causa de su vicinitate a un grande numero de citates grande de Germania, terreno de construction local es in grande demanda como es reflectite in multe nove villas confortabile e habitationes nette que ha crescite localmente durante le recente annos.
Industria
In le dominio industrial, Kirchheimbolanden es fer de esser un base del manufactura expandite, que produce cosas como turbocargatores pro passageros e vehiculos commercial, instrumentos de mesuration a alte precision, scarpas de securitate, tubos industrial e superstructuras pro vehiculos commercial.
Festivitates
Nulle curte portrait de Kirchheimbolanden esserea complete sin referer a su calendario occupate de festivitates popular, le plus remarcabile de totes es le "Residenzfest" (festivitate del residentia) con tres dies e noctes de divertimento, le "Bierwoche" (septimana de bira) e le mercato de Natal. Tote le festivitates attrahe grande massas de proxime e lontan. In le periodo sin festivitate, comocunque le visitator va discoperir rapidemente que ille pote contar super le hospitalitate del gente de Kirchheimbolanden, non importa in que tempore del anno vos decide venir.
Ligamines externe
Articulo del Webarchive
Sito del urbe
Categoria:Citates in Rhenania-Palatinato